Francesco Pio Esposito

**Francesco Pio Esposito** (lindur më 28 qershor 2005) është një futbollist profesionist italian i cili luan si sulmues për klubin italian Internazionale dhe kombëtaren italiane.

## Karriera me klube
### Internazionale
#### 2014–2023: Fillimet dhe vitet në akademi
Esposito është produkt i akademisë së Interit, duke u bërë pjesë e saj në vitin 2014 në moshën 9 vjeç. Ai e nisi karrierën si mesfushor-sulmues por më pas u zhvendos në rolin e sulmuesit. Gjatë sezonit 2022–23, Esposito, në atë kohë 17 vjeç, ishte titullar në ekipin nën-19, duke u aktivizuar edhe në UEFA Ligën e të rinjëve.

Më 9 korrik 2023, Esposito firmosi një kontratë të re katër-vjeçare me klubin.

#### 2023–2025: Huazimi te Spezia
Më 1 gusht 2023, Esposito u huazua te Spezia në Serie B për një sezon, duke u bashkuar me vëllain Salvatore. Ai bëri debutimin e tij si profesionist në raundin e 64-tave të kupës në ndeshjen e fituar me penallti kundër Venezias. Gjashtë ditë më pas, ai luajti ndeshjen e parë në Serie B duke u aktivizuar si zëvëndësues në barazimin 3–3 kundër Südtirol. Esposito e mbylli sezonin 2023–24 me tre gola të shënuar në 38 ndeshje në kampionat.

Më 19 korrik 2024, Spezia njoftoi rinovimin e marrëveshjes për huazimin e Espositos edhe për një sezon. Gjatë këtij sezoni, Esposito shënoi rregullisht si pjesë e formacionit titullar, duke arritur plot 17 gola. Spezia e mbylli kampionatin në vendin e 3të, duke u kualifikuar në fazën play-off për ngjitje në Serie A. Ai shënoi në fitoren 2–0 kundër Catanzaros në ndeshjen e parë gjysëm-finale; ekipi u kualifikua me rezultatin e përgjithshëm 4–1. Në finalen kundër Cremoneses, pasi ndeshja e parë u mbyll në barazim pa gola, Spezia u mposht 3–2 në ndeshjen e dytë, pavarësisht se Esposito shënoi.

#### 2025–vazhdon: Rikthimi te Inter
Më 11 prill 2025, gjatë kohës që ishte i huazuar te Spezia, Esposito rinovoi kontratën e tij me Interin deri në vitin 2030. Në qershor 2025, ai u rikthye te klubi dhe udhëtoi në Shtetet e Bashkuara për t'u bërë pjesë e ekipit para nisjes së FIFA Kupës së Botës për Klube. Rikthimi i tij u kërkua nga trajneri i ri Cristian Chivu, i cili kishte punuar me të te ekipi i të rinjëve.

Më 21 qershor, Esposito bëri debutimin e tij me ekipin e parë të Interit në ndeshjen e dytë të fazës së grupeve kundër Urawa Red Diamonds, duke asistuar golin e fitores të shënuar nga Valentín Carboni në minutën e 90të. Katër ditë më pas, ai luajti si titullar në ndeshjen e tretë kundër River Plate, duke shënuar golin e parë me *Zikaltrit* në minutën e 72të.

Esposito u konfirmua si pjesë e ekipit për sezonin e ri 2025–26. Ai bëri debutimin e tij në UEFA Ligën e Kampionëve më 17 shtator duke luajtur si titullar në fitoren 2–0 kundër Ajaxit në Amsterdam. Dhjetë ditë më pas, Esposito shënoi golin e parë në Serie A në fitoren 2–0 në transfertë kundër Cagliarit pasi hyri në fushë si zëvëndësues në pjesën e dytë; kjo ishte fitorja e 1600të e klubit në këtë kompeticion.

## Karriera ndërkombëtare
Esposito e nisi karrierën e tij ndërkombëtare duke luajtur fillimisht me ekipin nën-17. Në maj 2023, ai u thirr të luante në FIFA Kupën e Botës nën-20 në Argjentinë. Ai shënoi një gol në turnament, duke ndihmuar Italinë të shkonte në finale, aty ku u mposht nga Uruguai. Një muaj më vonë, në korrik, Esposito ishte pjesë e ekipit nën-19 që fitoi UEFA Kampionatin Evropian në Maltë, duke shënuar një gol.

Më 8 shtator 2023, Esposito luajti ndeshjen e parë me ekipin nën-21 kundër Letonisë për kualifikueset e UEFA Kampionatit Evropian nën-21 2025. Ai shënoi golin e parë në kualifikuese në fitoren 2–0 kundër Norvegjisë më 17 tetor. Esposito shënoi edhe në ndeshjen e rradhës kundër San Marinos në transfertë, me Italinë që fitoi 7–0. Në ndeshjen e kthimit, Esposito shënoi katër gola në një tjetër fitore 7–0. Italia u kualifikua në turnament si fitues i grupit kurse Esposito u shpall kryegolashënues (sëbashku me tre lojtarë të tjerë) me gjashtë gola.

Në gusht 2025, Esposito u thirr për herë të parë në ekipin e parë nga trajneri Gennaro Gattuso për dy ndeshjet kualifikuese të FIFA Kupës së Botës 2026 kundër Estonisë dhe Izraelit. Ai debutoi më 5 shtator në fitoren 5–0 kundër Estonisë, duke u aktivizuar në minutat e fundit si zëvëndësues.

## Profili i lojtarit
Esposito konsiderohet si një nga talentët më të mirë në botë. Ai është një sulmues potent, shtatlartë, fizik dhe i shkathët i cili dallohet për finalizimin dhe lëvizjet brënda zone. Ai shquhet për lojën me kurriz nga porta dhe mbajtjen e topit kur është nën presion. Falë gjatësisë së tij, Esposito gjithashtu shkëlqen në luftën në ajër si dhe është rrezik në zonën kundërshtare kur ekipi i tij ka goditje këndi ose goditje standarte.

## Jeta personale
Pio është vëllai i vogël i mesfushorit Salvatore dhe sulmuesit Sebastiano Esposito.

### Kombëtarja
#### Golat me kombëtaren
## Trofe
### Kombëtarja
;Italia nën-19
*UEFA Kampionati Evropian nën-19: 2023

### Personale
*Futbollisti i Vitit në Serie B: 2024

## Referime
## Lidhje të jashtme
*Pio Esposito – Rekordi në kompeticionet e UEFA-s
*Profili te uebfaqja zyrtare e Interit